Publication: Magyar Közlöny
Issue: MK-2001-81 (Year: 2001, Number: 81)
Era: 1990-2004
Section: a 16/2001. (VII. 18.) KöM rendelethez
Paragraph Index: 267

1. A jegyzékben a hulladékokat hat számjegyű kóddal jellemzik. A kód első két számjegye a keletkezés tevékenység szerinti főcsoportra, a második két számjegye a főcsoporton belüli alcsoportra utal. Megnevezés használata esetén a hulladék csak a keletkezési tevékenységnek megfelelő főcsoport és alcsoport megnevezésével együtt adható meg. A jegyzékben lévő hulladék azonosítása érdekében a következők szerint kell eljárni: A 01—12 és 17—20 főcsoport címe szerint azonosítsuk a hulladékot a keletkezési tevékenység alapján, és keressük ki a hulladékra vonatkozó megfelelő hat számjegyű kódot (a fejezet 99-re végződő kódjának kivételével). A lista felépítéséből adódik, hogy adott hulladék több különböző tevékenység során is keletkezhet. A külön gyűjtött csomagolási hulladékot (beleértve a különböző csomagolási hulladékok keverékét is) a 15 01 alcsoportba kell besorolni, és nem a 20 01 alcsoportba. — Ha az adott hulladékot a 01—12, illetve a 17—20 főcsoportokba nem lehet besorolni, akkor a hulladék azonosítására a 13, 14 és15 főcsoportokat kell használni. — Ha a hulladék besorolására egyik csoport sem alkalmazható, akkor a 16. főcsoport alapján kell besorolni a hulladékot. — Ha a hulladék nem található a 16. főcsoportban sem, akkor a 99 kódot (közelebbről nem meghatározott hulladékok) kell használni a jegyzék azon fő- és alcsoportjában, amely megfelel az adott tevékenységnek, azonban 99-esre végződő kóddal veszélyes hulladék — a 13 08 99* kódszám kivételével — nem sorolható be.

Source: https://magyarkozlony.hu/hivatalos-lapok/eb9694b4278ab0c0bd279eab22ad8365640def6f/dokumentumok/0b5807e0fc39bb0ece8dc629f0c434b6f7ae082a/letoltes